
Fenyő és lombos fák különböző szöveti részeinek szorpciós vizsgálatai

                   (The sorption study of the different segments of Soft-, and hardwood species)
A vizsgálat során őszi gyérítő vágásból származó élőnedves faanyagokat használtunk fel (16 fafaj-11 lombos, és 5 fenyő). A kutatás célja a hazánkban előforduló iparilag fontosabb fajok különböző részeinek szorpciós vizsgálata volt. A vizsgálat eredményei segíthetnek megismerni az egyes fajok kérgeinek nedvességtartalmi tulajdonságait, amely lehetőséget adhat azok szélesebb körű ipari felhasználásra is. Mindegyik fajból begyűjtöttünk egy fiatalabb (~ 10-15cm törzsátmérőjű), illetve egy idősebb ( ~ 25-30 cm átmérőjű) mintát, mely lehetőséget ad összehasonlítani, hogy a fafajok egyes részeinek nedvességtartalma miként változik a kor ,és a különböző klimatikus viszonyok hatására.
Kutatásunk egyik legfontosabb eredménye, hogy a Közép-Európában megtalálható, iparilag fontos fafajokra sikerült fajonként külön-külön izotermákat felállítanunk nem csak a szijácsra, hanem a háncsra, és a héjkéregre is egyaránt. Jelenleg egyetlen hasonló kutatást találtunk, mely az Észak-Amerikában előfordulófafajokra egy átlagot határoz meg. (Okoh KIA Scaar C 1980 Moisture Sorption US hardwods Wood Fiber 12:98-111)
A kiértékelés során továbbá megfigyelhettük, hogy az általunk vizsgált lombos fafajok héjkérgének-, háncsának, és szíjácsának izotermái között 3,5%-nál nagyobb differencia látható, míg a fenyők esetében ez az adat kevesebb, 2,5 – 3,5% között változik. Megfigyelhető volt a szórt likacsú fajok görbéinek határozott sorrendje is, melynél a legmagasabb nedvességtartalommal a háncs-, kicsit kevesebbel a héjkéreg, és végül a legkisebb nedvességtartalommal a szijács rendelkezett szobaklíma mellett (20°C / 65%).
Megállapítottuk azt is, hogy a Bükk szorpciós görbéi között idős korban nagy-, míg fiatalon kis eltérések láthatóak. Az is leolvasható volt, hogy a fiatalabb nyír adszorpciós, és deszorpciós görbéi között nagy differencia van, azonban a kor előrehaladtával a görbék közötti távolságok jelentősen csökkennek. Ebből következhet, hogy a kor változása ezeknél a fafajnál jelentős mértékben kihathat az adszorpciós, és deszorpciós tulajdonságokra is.



